CELEX: 62016TN0741
Language: hr
Date: 2016-10-21 00:00:00
Title: Predmet T-741/16: Tužba podnesena 21. listopada 2016. – Changmao Biochemical Engineering protiv Komisije

12.12.2016   
            
            
               HR
            
            
               Službeni list Europske unije
            
            
               C 462/38
            
         Tužba podnesena 21. listopada 2016. – Changmao Biochemical Engineering protiv Komisije
   (Predmet T-741/16)
   (2016/C 462/49)
   Jezik postupka: engleski
   
      Stranke
   
   
      Tužitelj: Changmao Biochemical Engineering Co. Ltd (Changzhou, Kina) (zastupnik: R. Antonini, E. Monard i B. Maniatis, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Provedbenu uredbu Komisije (EU) 2016/1247 od 28. srpnja 2016. o uvođenju konačne antidampinške pristojbe i konačnoj naplati privremene pristojbe uvedene na uvoz aspartama podrijetlom iz Narodne Republike Kine; i
            
         
               —
            
            
               naloži Komisiji snošenje troškova postupka.
            
         
      Tužbeni razlozi i glavni argumenti
   
   U prilog osnovanosti svoje tužbe, tužitelj ističe pet tužbenih razloga.
   
               1.
            
            
               Prvi tužbeni razlog, koji se temelji na tome da je Europska komisija, time što je odbila odobriti primjenu tretmana tržišnog gospodarstva na tužitelja, povrijedila članak 2. stavak 7. točke (b) i (c) Uredbe (EU) 2016/1036 (1) i načelo legitimnih očekivanja, te nametnula nerazuman teret dokazivanja i time povrijedila načelo dobre uprave.
            
         
               2.
            
            
               Drugi tužbeni razlog, koji se temelji na tome da je Europska komisija, time što se oslanjala na cijene i troškove proizvođača u Uniji kako bi odredila uobičajenu vrijednost, povrijedila članak 2. stavak 7. točku (a) Uredbe (EU) 2016/1036.
            
         
               3.
            
            
               Treći tužbeni razlog, koji se temelji na tome da je Europska komisija povrijedila članak 2. stavak 10., članak 3. stavak 2. točku (a), članak 3. stavak 3. i članak 9. stavak 4. Uredbe (EU) 2016/1036 i načelo dobre uprave, jer je odbila prilagodbe.
            
         
               4.
            
            
               Četvrti tužbeni razlog, koji se temelji na tome da je Europska komisija svojim utvrđenjem da je dampinški uvoz prouzročio materijalnu štetu industriji Unije, povrijedila članak 3. stavak 2. i članak 3. stavak 6. (i, podredno, članak 6. stavak 7.) Uredbe (EU) 2016/1036.
            
         
               5.
            
            
               Peti tužbeni razlog, koji se temelji na tome da je Europska komisija oslanjanjem na nepouzdane podatke, povrijedila članak 2. stavak 7. točku (a), članak 3. stavak 2., članak 3. stavak 3. i članak 3. stavak 5. Uredbe (EU) 2016/1036.
            
         
      (1)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, str. 21.).